رشيد إدريسي

مولاي رشيد الإدريسي (1939 - 18 أكتوبر 1971) كان شيميست ؤ موهنديس نووي مغريبي. خدا لإدريسي سمعة كبيرة مورما خدم على تخراج د ليورانيوم من لفوسفاط، فين كتاشف كمية كبيرة من ليورانيوم ف لفوسفاط لمغربي. مور وقت قصير من هاد لكتيشاف، مات ف كسيدة حدا رّباط، و مازال ضروف موراها ماواضحاش.

 حياتو ؤ قرايتو 
تصغير|لكوليج د أزرو فين قرا لإدريسي، مصور ف 1930.
مولاي رشيد إدريسي لوطاطي تولد ف عام 1939 ف مدينة أوطاط الحاج حدا تازة. قرا فيها لبتيدائي كامل، و موراها مشا ل لكوليج د أزرو. مورما خدا لباكالوريا من لكوليج، رحل ل رباط و كمل قرايتو ف شيمي.

ملي كان شاب، خدم لإدريسي ف مشاريع تنموية ف مدينتو لأصلية أوطاط الحاج، ب تعاون معا ليونيسكو باش تبنا دار شباب. ؤ عاون باش تحل جمعية تعاونية زراعية ؤ ليسي ف لڤيلاج.

خدا لإدريسي دوكتورا ف لعولوم ف شيمي نّووية عام 1970 من كلية لعولوم ف جاميعة باريز مورما دار بحت على لفلورة لكهربية د تاني أوكسيد ليورانيوم ف مفاعل زوي ف فونطناي ؤ روز. خدا حتا ديپلوم ف لهنداسة لكيميائية من لمعهد لوطني د لعولوم ؤ تيكنولوجيا نّووية ف ساكلاي.

 لكاريير لعيلمية 
ف ڭاع حياتو لمهنية رفض لعروض لي عطاوه مختبرات برانية ؤ جهات خرين. مورما رجع ل لمغريب، هتم لإدريسي ب السياسة بحيت ولا نقابي ؤ عتامد نضرية د لعالم التالت. ولا موراها ؤستاد ف لمدراسة لمحمدية د لهنداسة ؤ رحل ل أسفي فين دار أبحات ف عدد ديال لمختبرات ف لخر د ستينات.

ركز لمجال د لبحت د لإدريسي على تخراج د ليورانيوم من لفوسفاط، لي كان أكبر صادرات د لمغريب. ف لأبحات ديالو، رسم خريطة ديال حوض ڭنتور ؤ توزيع ديال ليورانيوم فيه. ف 1968، كتاشف كمية كبيرة من ليورانيوم ف لفوسفاط لمغريبي، و علن عليها ل صّحافة لمحلية. ؤ قدّر لإدريسي بلي يمكن تخراج د تقريبان 72 ألف طن من ليورانيوم كل عام كا منتج تانوي هابط التكلفة من لفوسفاط لمغريبي. شجع لإعلام لكتيشاف ديالو، ؤ عطا موراها لمعطيات د نتايج لي لقا ل لوكالة دولية د طاقة درية.

 لوفاة ؤ لأتر ديالو 

مات رشيد الإدريسي ف 18 أكتوبر 1971 ف مدينة سلا ف كسيدة ملي كان قاطع قنطرة بورڭراڭ و هو جاي من رّباط و ف طريقو ل مدينتو أوطاط الحاج. لموت ديالو بشكل مفاجئ جبد شكوك بلي راه غتيال سياسي. وقال لموهنديس محمد أيت قدور، صاحب لإدريسي ف لخدمة، ف كلمة قالها ف ڭنازتو، بلي طاح ضحية "تورط ديالو ف تطوير مشروع دفاعي ف لعالم العربي ب سباب أنه عندو لعيلم ولمعرفة ولقدرة". لام لباحت لحاج محمد حرموش، لي حتا هو أصلو من أوطاط لحاج، لموت د لإدريسي ل "جهات برانية". و قال جورنال تيحاد شتيراكي بلي لإدريسي كانو حاضيينو مخابرات برانية، و يقدر يكون لموساد، ولاكين هادشي ما تأكدش.

ف ماي 2023، تدارت جايزة رشيد لإدريسي لوطاطي د نّقد من عند جمعية عبور تقافية د نّشر، لي توجات أعمال ف نّقد لأدبي ف لمغريب ؤ تفكرات لإدريسي.

 مصادر 

تصنيف:زيادة 1939
تصنيف:وفيات 1971
تصنيف:مهنديسين مغاربا
تصنيف:ناس قراو ف ليسي طارق بن زياد
تصنيف:ناس توفاو ف سلا